ID-DEĊIŻJONI TAL-KUMMISSJONI
tas-27 ta' Diċembru 2004
li tistabbilixxi l-arranġamenti għall-provi u t-testijiet komparattivi fuq il-materjal ta' tkabbir ta' pjanti ornamentali ta' ċerti speċi skond id-Direttiva tal-Kunsill 98/56/KEE għas-snin 2005 u 2006
(innotifikata fid-dokument bin-numru C(2004) 5288)
(2005/2/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 98/56/KE ta' l-20 ta' Lulju 1998 dwar il-kummerċjalizzazzjoni tal-materjal li jkabbar il-pjanti ornamentali (1), u b'mod partikolari l-Artikolu 14 (4)(5) u (6) tagħha,
Billi:
(1)
Id-Direttiva 98/56/KE tipprevedi li l-arranġamenti meħtieġa jsiru mill-Kummissjoni għall-provi u t-testijiet komparattivi tal-Komunità tal-materjal ta' tkabbir.
(2)
L-arranġamenti tekniċi sabiex jitwettqu l-provi u t-testijiet saru fi ħdan il-Kumitat Permanenti dwar il-Materjal ta' Tkabbir tal-Pjanti Ornamentali.
(3)
Sejħa għall-proġetti biex isiru dawk il-provi u t-testijiet ġiet ippubblikata fil-21 ta' Ġunju 2004 fuq is-sit ta' l-internet ta' l-istituzzjonijiet tal-Komunità (2).
(4)
Il-proposti ġew evalwati skond il-kriterji ta' l-għażla u ta' l-għoti stipulati fis-sejħa għall-proġetti. Il-proġetti, l-entitajiet responsabbli biex jitwettqu l-provi u t-testijiet u l-ispejjeż eliġibbli kif ukoll il-kontribuzzjoni finanzjarja massima tal-Komunità li tikkorrispondi għal 80 % ta' l-ispejjeż eliġibbli għandhom jiġu stabbiliti.
(5)
Il-provi u t-testijiet komparattivi tal-Komunità dwar il-materjal ta' propogazzjoni maħsud fl-2004 u d-dettalji ta' provi u testijiet bħal dawn, għandhom jitwettqu fis-snin 2005 u 2006, l-ispejjeż eliġibbli kif ukoll il-kontribuzzjoni finanzjarja massima tal-Komunità għandhom jkunu stipulati kull sena permezz ta' ftehim iffirmat minn uffiċjal awtorizzat mill-Kummissjoni u l-entità responsabbli biex twettaq il-provi.
(6)
Għall-provi u t-testijiet komparattivi tal-Komunità li jdumu iktar minn sena, il-partijiet tal-provi u t-testijiet komparattivi li jiġu wara l-ewwel sena għandhom jkunu awtorizzati mill-Kummissjoni mingħajr ma jirreferu iżjed għal Kumitat Permanenti dwar il-Materjal ta' Tkabbir tal-Pjanti Ornamentali, fuq kundizzjoni li l-approprjazzjonijiet meħtieġa huma disponibbli.
(7)
Rappreżentattività xierqa tal-kampjuni inklużi fil-provi u t-testijiet għandhom jiġu żgurati, għallinqas għal ċerti pjanti magħżula.
(8)
L-Istati Membri għandhom jipparteċipaw fil-provi u t-testijiet komparattivi, sakemm il-materjal ta' tkabbir ikkonċernat huwa normalment riprodott u kkummerċjalizzat fit-territorji tagħhom, sabiex jiġi żgurat li jkunu jistgħu joħorġu konklużjonijiet tajba minnhom.
(9)
Il-miżuri pprevisti f'din id-Deċiżjoni huma skond l-opinjoni tal-Kumitat Permanenti tal-Materjal għat-Tkabbir tal-Pjanti Ornamentali.
ADOTTAT DIN ID-DEĊIŻJONI:
Artikolu 1
Il-provi u t-testijiet komparattivi tal-Komunità se jitwettqu fis-snin 2005 u 2006 dwar il-materjal ta' tkabbir elenkati fl-Anness.
L-ispejjeż eliġibbli kif ukoll il-kontribuzzjoni finanzjarja massima tal-Komunità għal-provi u t-testijiet għall-2005 se jiġu stipulati fl-Anness.
Id-dettalji tal-provi u t-testijiet huma stipulati fl-Anness.
Artikolu 2
Sakemm il-materjal ta' tkabbir u tħawwil tal-pjanti elenkati fl-Anness huwa normalment riprodott u kkummerċjalizzat fit-territorji tagħhom, l-Istati Membri se jieħdu kampjuni ta' dan il-materjal u jagħmluh disponibbli lill-Kummissjoni.
Artikolu 3
Skond id-disponibblità tal-baġit, il-Kummissjoni tista' tiddeċiedi li tkompli l-provi u t-testijiet stipulati fl-Anness fl-2006.
Il-kontribuzzjoni finanzjarja massima tal-Komunità li tikkorrespondi għal 80 % ta' l-ispejjeż eliġibbli ta' prova jew test li tkompla fuq din il-bażi m'għandhiex taqbeż l-ammont speċifikat fl-Anness.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, fis-27 ta' Diċembru 2004.